arnastofnun/IGC-2024 huggingface dataset:
Þingræður haldnar á Alþingi Íslendinga

Birgir Ísl. Gunnarsson : Virðulegi forseti. Bráðabirgðalög ríkisstjórnarinnar sem hér er verið að staðfesta eru eitt alvarlegasta dæmi síðustu ára um siðferðisbrest stjórnmálamanna. Í aðdraganda þeirrar lagasetningar hefur allt gerst í senn: Samningar eru ekki virtir, orð og loforð ráðherranna standa ekki, niðurstaða dómstóls er sniðgengin og bráðabirgðalögum er beitt með vafasömum hætti. Einörð afstaða þingflokks sjálfstæðismanna í þessu máli hefur vakið upp umræðu um siðleysið í íslenskum stjórnmálum og um þjóðfélagið fer nú sterk bylgja þar sem krafist er bætts siðferðis stjórnmálamanna. Þetta lagafrv. er varanlegt tákn um þann siðferðisbrest sem einkennt hefur störf þessarar ríkisstjórnar. Ég segi nei.

Friðrik Sophusson : Virðulegi forseti. Í umræðum um þessi mál nú fyrir skömmu hélt hæstv. fjmrh. því fram að hann stæði í samningaviðræðum við BHMR. Mér hefur borist bréf frá BHMR þar sem segir: 1. Rangt er að viðræður í starfsnefndum vegna kjarasamninga félaganna frá 1989 gangi vel. 2. Rangt er að nú standi yfir samningaviðræður milli fjmrh. og einstakra samflotsfélaga BHMR. 3. Fjmrh. hefur lýst því yfir að hann sé að bjóða aðildarfélögum BHMR eitthvað í samningaviðræðum. Þetta er rangt. 4. Fjmrh. hefur mælt sérstaklega með því að félögin hverfi frá samningi sínum og geri sérsamninga við fjmrh. Þetta eru rangfærslur sem koma fram í rökstuðningnum því að Dýralæknafélag Íslands gerði kjarasamning með öðrum samflotsfélögum BHMR. 5. Fjmrh. gerir mikið úr starfi í samstarfsnefndum samflotsfélaganna. Sjaldan í sögu þessara ungu samtaka hafa mál verið meðhöndluð í þessari nefnd á jafnhægvirkan og jafnvel neikvæðan hátt og nú. 6. Fjmrh. segir að forusta BHMR hafi kvartað við hann yfir fyrirrennurum hans í starfi. Þegar fulltrúar BHMR hittu hann fyrst að máli sem fjmrh. lögðu þeir til að nýr maður tæki við formennsku í samninganefnd ríkisins. 7. Fullkominn trúnaðarbrestur ríkir á milli fjmrh. og stéttarfélaga innan BHMR. Þetta lýsir ástandi þessara mála. Það er m.a. af slíkum ástæðum sem hv. Ed. hlýtur að fara enn betur ofan í þetta mál og það er m.a. af slíkum ástæðum sem ég segi nei.
Þingræður haldnar á Alþingi Íslendinga

Forseti (Jón Helgason) : Á þessum fyrsta fundi hv. Ed. á nýbyrjuðu ári vil ég bjóða hv. þm. velkomna til starfa og árna þeim og starfsliði Alþingis allra heilla á nýbyrjuðu ári.

Flm. (Eiður Guðnason) : Herra forseti. Ég hef á þskj. 297 ásamt hv. þm. Skúla Alexanderssyni og Danfríði Skarphéðinsdóttur leyft mér að flytja frv. sem horfir til smávægilegra breytinga á forkaupsréttarákvæðum jarðalaga. Samkvæmt 6. gr. núgildandi jarðalaga skal afla samþykkis sveitarstjórnar og jarðanefndar þegar fyrirhuguð eru aðilaskipti að réttindum yfir fasteign eða stofnun slíkra réttinda, svo sem með kaupum, gjöf, skiptum, nauðungarsölu o.s.frv. eins og nánar er tilgreint í lögunum. Þetta frv. sem ég flyt hér ásamt þeim þingmönnum sem ég áður nefndi gerir ráð fyrir því að samþykkis sveitarstjórnar og jarðanefndar þurfi ekki að afla þegar ríkissjóður eða stofnanir á vegum ríkissjóðs fá fasteignir að gjöf. Gildandi ákvæði um að samþykkis þurfi ekki að afla gilda eingöngu þegar ríkissjóður kaupir eða selur fasteignir. Í 35. gr. gildandi jarðalaga er fjallað um hvenær ákvæði um forkaupsrétt komi ekki til framkvæmda. Lagt er til að þessi ákvæði verði rýmkuð á þann veg að forkaupsréttarákvæði falli ekki aðeins brott þegar ríkissjóður sjálfur ráðstafar fasteignaréttindum heldur líka þegar slíkum réttindum er ráðstafað til hans, t.d. að gjöf. Skemmst er frá því að segja að tilefni þess að þetta frumvarp er flutt er það að á undanförnum árum hafa komið upp þau tilvik að ríkissjóður eða ríkisstofnanir hafa fengið fasteignir að gjöf, t.d. með erfðaskrá eða gjafabréfi. Ákvæði jarðalaga um samþykki og forkaupsrétt geta í slíkum tilvikum komið í veg fyrir að vilji gefandans nái fram að ganga og þessar hans eignir gangi til ríkisins eða ríkisstofnana. Þetta held ég að sé í eðli sínu rangt, að einstaklingar geti ekki ráðstafað eignum sínum til ríkissjóðs eða ríkisstofnana með gerningi eins og hér hefur verið lýst, gjafabréfi eða erfðaskrá, og því er þetta frv. flutt. Flutningsmenn telja eðlilegt að breyta þessum ákvæðum. Ég vona að þessi tiltölulega einfalda og að ég tel sjálfsagða breyting fái greiðan gang í gegnum nefnd og þessa hv. deild og orðlengi þetta ekki frekar, herra forseti, en legg til að lokum að málinu verði vísað til 2. umr. og hv. landbn.
Þingræður haldnar á Alþingi Íslendinga

Frsm. allshn. (Skúli Alexandersson) : Herra forseti. Allshn. hefur fjallað um frv. Markús Sigurbjörnsson prófessor kom á fund nefndarinnar, en umsagnir bárust frá Sýslumannafélagi Íslands, Alþýðusambandi Íslands, Dómarafélagi Íslands, gjaldheimtustjóranum í Reykjavík, Verslunarráði Íslands og Lögmannafélagi Íslands. Mæltu fjórir umsagnaraðilar með samþykkt frv. án athugasemda en tveir gerðu lítils háttar athugasemdir, sem í sjálfu sér er óþarft að rekja nánar. Hér er um mikinn lagabálk að ræða. Fv. þetta er flutt í tengslum við gildistöku laga um aðskilnað dómsvalds og umboðsvalds í héraði, enda geta núgildandi lög um skipti á dánarbúum ekki fallið að nýskipan þessara málaflokka. Um leið hefur löggjöfin verið endurskoðuð og miðuð við þá framkvæmd sem skapast hefur. Má þar nefna að einkaskipti dánarbúa verða aðalregla við skipti dánarbúa en ekki opinber skipti eins og verið hefur að formi til. Einnig hafa ákvæði um skuldaröð krafna við skipti, þar á meðal gjaldþrotaskipti, verið felld brott úr skiptalögum en þess í stað tekin upp í frv. til laga um gjaldþrotaskipti, 97. mál þessa þings sem verður vonandi til afgreiðslu hér í deildinni bráðlega og er til umfjöllunar í allshn. Núgildandi lög um skipti á dánarbúum eru frá 1878 og þrátt fyrir að þau hafi gegnt hlutverki sínu af mikilli prýði er nú þörf á nýjum lögum. Allshn. leggur til að frv. þetta verði samþykkt án breytinga.
Þingræður haldnar á Alþingi Íslendinga

Forseti (Árni Gunnarsson) : Forseta hefur borist eftirfarandi bréf: ,,Þar sem ég get ekki sótt þingfundi á næstunni af heilsufarsástæðum leyfi ég mér með skírskotun til 130. gr. laga um kosningar til Alþingis að óska þess að vegna setu 1. varamanns á þingi taki 2. varamaður Borgaraflokksins í Reykjavík, Hulda Jensdóttir, sæti á Alþingi í forföllum mínum. Aðalheiður Bjarnfreðsdóttir, 11. þm. Reykv.`` Hulda Jensdóttir hefur áður tekið sæti á þessu þingi og þarf því ekki að undirrita eiðstaf og er hún boðin velkomin til starfa.
Þingræður haldnar á Alþingi Íslendinga

Forseti (Árni Gunnarsson) : Til þessa fundar var sérstaklega boðað svo að fram mættu fara atkvæðagreiðslur um fjögur dagskrármál. Það horfir ekki vel með að það takist að greiða atkvæði í dag því hér eru aðeins mættir 14 stjórnarliðar í upphafi fundar og var þó sérstaklega hringt í alla hv. neðrideildarmenn til þess að boða þá til fundar og þeim gerð grein fyrir því að hér ætti að fara fram atkvæðagreiðsla.  Forseti er eiginlega hálfráðvilltur vegna þessarar stöðu og er skapi næst að fella niður þennan fund því að það gengur auðvitað ekki þegar sérstaklega er boðað til fundar þar sem eiga að fara fram atkvæðagreiðslur að aðeins hluti af stjórnarliðum skuli vera mættur. Engu að síður ætlar forseti að láta reyna á fyrsta dagskrármálið og athuga hvort hann fær nægilegan fjölda hv. þingdeildarmanna í salinn.

Forseti (Árni Gunnarsson) : Forseta er ami að því að þurfa að fara í nafnakall út af máli á borð við þetta og biður hv. þingdeildarmenn að reyna að greiða fyrir því að þetta megi ná fram að ganga. Ef það gengur ekki mun forseti slíta þessum fundi og verður það þá á valdi hæstv. ríkisstjórnar að stjórnarliðar mæti hér til atkvæðagreiðslu. Forseti mun bíða eftir tryggingu hæstv. ríkisstjórnar fyrir því að þeir geri það. Það er illt að forseti skuli þurfa að halda skammarræðu yfir hv. þm. sem eru mættir, engu að síður verða þessi sjónarmið að koma fram. Hér var haldinn fundur í gær þar sem áttu að fara fram atkvæðagreiðslur en vantaði mikið upp á það að stjórnarliðar væru hingað komnir. Þessi fundur var sérstaklega hringdur út og stjórnarliðar og allir deildarmenn boðaðir á fundinn, en nú vantar talsvert mikið upp á það að þeir séu komnir til fundar.

Ólafur Þ. Þórðarson (um þingsköp) : Herra forseti. Það fer ekki á milli mála að stjórnpallur er vel mannaður, en miðskipsmenn vantar tilfinnanlega. Ég vil eindregið beina þeim tilmælum til forseta að þeir breyti nú til og hætti alfarið að skamma þá sem eru viðstaddir en snúi sér að hinum sem eru fjarverandi. Verði ekki með munnlegri boðleið hægt að koma skömmunum á framfæri, þá verði það gert skriflega því að það hvekkir okkur hina sem höfum verið að mæta mjög að þurfa að búa við miklar athugasemdir dag eftir dag og það út af sama málinu í sömu atkvæðagreiðslunni.

Forseti (Árni Gunnarsson) : Forseti lofar hv. ræðumanni, 2. þm. Vestf., að þessari skammarræðu verður komið á framfæri við þá sem ekki eru viðstaddir. Forseti ætlar að gera eina tilraun enn til þess að ná fram fyrsta dagskrármálinu.
Þingræður haldnar á Alþingi Íslendinga

Forseti Íslands (Vigdís Finnbogadóttir) : Hinn 3. maí 1991 var gefið út svofellt bréf: ,,Forseti Íslands gjörir kunnugt: Ég hef ákveðið samkvæmt tillögu forsætisráðherra að Alþingi skuli koma saman til fundar mánudaginn 13. maí 1991. Um leið og ég birti þetta er öllum sem setu eiga á Alþingi boðið að koma nefndan dag til Reykjavíkur og verður þá Alþingi sett að lokinni guðsþjónustu í Dómkirkjunni sem hefst kl. 13.30. Gjört í Reykjavík, 3. maí 1991. Vigdís Finnbogadóttir. Davíð Oddsson. Forsetabréf um að Alþingi skuli koma saman til fundar mánudaginn 13. maí 1991.`` Samkvæmt bréfi því, sem ég nú hef lesið, lýsi ég yfir því að Alþingi Íslendinga er sett. Það þing sem hér hefur störf er 114. löggjafarþing Íslendinga frá því að Alþingi var endurreist. Það markar þau tímamót að þinghald hefst að þessu sinni að nýafstöðnum kosningum og að til starfa tekur hér í dag meiri fjöldi nýrra þingmanna en áður hefur verið á nýkjörnu þingi. Á nýrri vegferð njóta þeir trausts og liðsinnis þeirra mörgu sem um árabil hafa sinnt fyrir þjóðarhag verkefnum þessarar virðulegustu stofnunar hins íslenska lýðveldis. Meginstyrkur okkar Íslendinga er metnaður okkar, hvers og eins, fyrir hönd ættjarðar okkar og þjóðar. Land, þjóð og sameiginlegar minningar á einni tungu, fortíð og nútíð samofin í eitt eru hornsteinar framtíðar. Á lýðræðiskjörna fulltrúa okkar er lögð sú ábyrgð að þeir stýri fleyi okkar til farsældar og að vera um leið aflgjafi þess að þegnar landsins trúi á landið og skynji innra með sjálfum sér að þeir eru ómissandi hluti af heilsteyptri þjóð sem með atorku sinni, þekkingu og vilja stefnir ætíð á bjarta tíma. Ég óska alþingismönnum öllum góðrar stjórnvisku og ríkrar gæfu. Bið ég yður nú að rísa úr sætum og minnast ættjarðarinnar. [Þingheimur stóð upp og forsætisráðherra, Davíð Oddsson, mælti: ,,Heill forseta vorum og fósturjörð. Ísland lifi.`` Tóku þingmenn undir þau orð með ferföldu húrrahrópi.] Samkvæmt 1. gr. þingskapa ber nú aldursforseta að stjórna fundi þar til kosning forseta sameinaðs Alþingis hefur farið fram og bið ég aldursforseta, Matthías Bjarnason, 1. þm. Vestfjarðakjördæmis, að ganga til forsetastóls.

Aldursforseti (Matthías Bjarnason) : Ég leyfi mér að bjóða alla þingmenn velkomna til þingstarfa. Sömuleiðis óska ég starfsfólki þingsins allra heilla í störfum og býð það velkomið til starfa. Ég óska nýskipaðri ríkisstjórn velfarnaðar í störfum og á þá ósk að störf þessa þings verði landi og þjóð til heilla. Fundi þessum er nú frestað til kl. 14 á morgun. --- Fundarhlé.
Þingræður haldnar á Alþingi Íslendinga

Aldursforseti (Salome Þorkelsdóttir) : Fundur er settur í efri deild Alþingis. Ég býð hv. þingdeildarmenn velkomna til starfa á þessu þingi, sem verður, ef fram fer sem horfir, í síðasta sinn sem til hennar er valið og henni kjörnir forsetar. Ég vil biðja hv. 3. þm. Norðurl. e. Valgerði Sverrisdóttur og hv. 3. þm. Austurl. Egil Jónsson, margreynda skrifara þessarar hv. deildar, að gegna skrifarastörfum þar til skrifarar hafa verið kjörnir.
Þingræður haldnar á Alþingi Íslendinga

Frsm. stjórnskipunar- og þingskapanefndar (Geir H. Haarde) : Virðulegi forseti. Mér er ánægja að mæla hér fyrir nál. frá stjórnskipunar - og þingskapanefnd hv. deildar um frv. til stjórnarskipunarlaga um breyting á stjórnarskrá lýðveldisins Íslands, sem nefndin hefur fengið til meðferðar. Þingmál þetta er hv. deildarmönnum ekki ókunnugt. Þetta er staðfestingarfrv. á þeirri breytingu sem Alþingi samþykkti að gera á stjórnarskránni fyrr á þessu ári. Þessi breyting hefur þegar fengið staðfestingu hv. Ed. þingsins. Þessi stjórnarskrárbreyting er forsenda þess að Alþingi megi starfa í einni málstofu framvegis og er jafnframt skilyrði þess að þau áform um breytingar á þingsköpum sem hér hafa verið til umræðu nái fram að ganga. Í stuttu máli, herra forseti, er það álit nefndarinnar að þetta frv. beri að samþykkja, að sjálfsögðu óbreytt. Var fullur einhugur í nefndinni um að mæla með samþykkt frv. Það má geta þess til gamans, virðulegi forseti, að nefndarfundurinn sem þessa afstöðu tók í stjórnskipunar - og þingskapanefnd í gær mun verða, ef öll áform ganga hér eftir, síðasti nefndarfundur sem haldinn hefur verið í deildum Alþingis. Að svo mæltu, herra forseti, vil ég leyfa mér að leggja til að þetta frv. verði samþykkt óbreytt.
Þingræður haldnar á Alþingi Íslendinga

Forseti þakkar góðar ábendingar.
Þingræður haldnar á Alþingi Íslendinga

Frú forseti. Svarið er nei.
Þingræður haldnar á Alþingi Íslendinga

Forseti svarar fyrir sig: Nei.
Þingræður haldnar á Alþingi Íslendinga

Þar sem of skammt er liðið frá 1. umr. þess eina máls sem hér er á dagskrá, þingsköp Alþingis, þarf að leita afbrigða um að það megi koma á dagskrá og til umræðu og verður þeirra afbrigða nú leitað.
Þingræður haldnar á Alþingi Íslendinga

Þar sem of skammt er liðið frá 2. umr. fyrsta dagskrármálsins, þingsköp Alþingis, þarf að leita afbrigða um að það megi koma á dagskrá og til umræðu og verður þeirra afbrigða leitað.

Út af dagskrá er tekið 2. dagskrármálið. Fleira liggur ekki fyrir þessum fundi. Til næsta fundar verður boðað með dagskrá. Fundinum er slitið.
Þingræður haldnar á Alþingi Íslendinga

Virðulegi forseti. Ég mæli fyrir nál. efh.- og viðskn. sem hefur af miklum röskleika fjallað um þetta mál. Nefndin hittist fyrst í hádeginu og svo eftir 1. umr. Ég þakka nefndarmönnum mínum fyrir góða samvinnu um að afgreiða málið. Nefndin fékk á sinn fund Eirík Guðnason, aðstoðarbankastjóra Seðlabanka Íslands. Nefndin mælir með samþykkt frumvarpsins en væntir þess jafnframt að Seðlabanki Íslands taki í kjölfarið nýja ákvörðun um lækkun dráttarvaxta sem taki gildi 1. des. nk. Þá tekur nefndin fram að hún telur mikilvægt að vextir lækki almennt og telur að samþykkt frv. sé alla vega skref í þá átt. Það hefur borist bréf til nefndarinnar frá aðstoðarbankastjóra Seðlabankans, Eiríki Guðnasyni, þar sem fram kemur að Seðlabankinn muni endurskoða fyrri ákvörðun um dráttarvexti og að þeir verði ákveðnir á bilinu 16--16,5% í stað 18,25% eftir fyrri ákvörðun. Allir nefndarmenn standa að álitinu en Halldór Ásgrímsson var fjarstaddur afgreiðslu málsins.

Virðulegi forseti. Ég ítreka það sem ég sagði við 1. umr. um málið. Ég er og hef verið því fylgjandi að þetta mál fái hraða afgreiðslu. Það var að vísu með því skilyrði að við fengjum fyrir 2. umr. skýlausa yfirlýsingu frá Seðlabankanum að hann hygðist beita þessu ákvæði, þessari lagabreytingu, nú þegar við ákvörðun dráttarvaxta fyrir desember. Það liggur nú fyrir og jafnframt leggur nefndin á það áherslu í sínu nál. að í kjölfar þessa verði unnið að því hörðum höndum í ríkisstjórn og sjóðakerfinu að lækka vexti og skapa hér aðstæður og skilning fyrir nauðsyn þess að lækka vexti. Ég tel reyndar að samþykkt frv. og sú hraða meðferð sem málið hefur fengið sé miklu frekar árétting Alþingis á því að Alþingi telji að nú verði að vinna hörðum höndum að því að lækka vexti.

Út af dagskrá þessa fundar eru tekin 2. og 3. mál. Fundinum er slitið.
Þingræður haldnar á Alþingi Íslendinga

Eina dagskrármálið, Vegáætlun 1992, er tekið út af dagskrá. Fundinum er slitið.
Þingræður haldnar á Alþingi Íslendinga

Nú er komið að lokum þessarar fundarlotu með því að afgreidd hafa verið þau mál sem samkomulag var um að ljúka. Ég vil af því tilefni óska þingmönnum öllum góðrar heimferðar og vonast til að það hlé, sem nú verður gert á fundum Alþingis, nýtist vel til að sinna þeim margvíslegu verkefnum sem þingmannsstarfinu fylgja. Við sjáumst heil að þinghléinu loknu þann 10. febr. nk.

Virðulegi forseti. Ég les forsetabréf um frestun á fundum Alþingis: ,,Forseti Íslands gerir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis 116. löggjafarþings frá 14. janúar 1993 og standi sú frestun til 10. febrúar 1993, nema kveðja þurfi Alþingi saman skv. síðari mgr. 23. gr. stjórnarskrárinnar. Gjört í Reykjavík, 14. janúar 1993. Vigdís Finnbogadóttir. Davíð Oddsson. Forsetabréf um frestun á fundum Alþingis.`` Samkvæmt þessu umboð og með vísun til samþykkis Alþingis lýsi ég því hér með yfir að fundum Alþingis, 116. löggjafarþings, er frestað.
Þingræður haldnar á Alþingi Íslendinga

Verið er að útbýta dagskrá. Á þeirri dagskrá er aðeins eitt mál, þ.e. Þingsköp Alþingis, frv., 29. mál, þskj. 29, 2. umr., ef leyft verður. Þar sem of skammt er liðið frá 1. umr. þarf að leita afbrigða og verður það nú gert.
Þingræður haldnar á Alþingi Íslendinga

Fyrir þessum fundi liggur dagskrá með einu dagskrármáli sem er þingsköp Alþingis, frv., 29. mál, þskj. 29, 3. umr., ef leyft verður. Þar sem of skammt er liðið frá 2. umr. verður að leita afbrigða um að málið megi koma á dagskrá og til umræðu. Verður nú þeirra afbrigða leitað.
Þingræður haldnar á Alþingi Íslendinga

Þannig háttar til með tvö fyrstu dagskrármál þessa fundar að of skammt er liðið frá 2. og 1. umr. og þarf því að leita afbrigða um að þessi mál megi koma á dagskrá og til umræðu. Verður þeirra afbrigða nú leitað í einu lagi, þ.e. bæði varðandi 1. og 2. dagskrármálið.
Þingræður haldnar á Alþingi Íslendinga

Borist hefur eftirfarandi bréf, dags. 28. okt. 1993: ,,Þar sem ég vegna annarra aðkallandi starfa get ekki setið lengur á Alþingi í forföllum Hjörleifs Guttormssonar, 4. þm. Alþb. í Austurl., fer ég fram á að 1. varaþingmaður flokksins, Einar Már Sigurðarson kennari, Neskaupstað, taki nú sæti á Alþingi. Þetta er yður hér með tilkynnt, hæstv. forseti. Þuríður Backman, 2. varaþm. Alþb. í Austurlandskjördæmi.`` Einar Már Sigurðarson hefur áður tekið sæti á Alþingi og er hann boðinn velkominn til starfa. Borist hefur bréf, dags. 28. okt. 1993: ,,Þar sem ég er á förum til útlanda í opinberum erindum og get því ekki sótt þingfundi næstu tvær vikur, leyfi ég mér með vísun til 2. mgr. 53. gr. laga um þingsköp Alþingis, að óska þess að 1. varaþingmaður Sjálfstfl. í Reykv., Þuríður Pálsdóttir yfirkennari, taki sæti á Alþingi í fjarveru minni. Þetta er yður hér með tilkynnt, virðulegi forseti. Guðmundur Hallvarðsson, 16. þm. Reykv.`` Þuríður Pálsdóttir hefur áður tekið sæti á Alþingi og er hún boðin velkomin til starfa. Borist hefur bréf, dags. 28. okt. 1993: ,,Þar sem ég er á förum til útlanda í opinberum erindum og get því ekki sótt þingfundi næstu tvær vikur, leyfi ég mér með vísun til 2. mgr. 53. gr. laga um þingsköp Alþingis að óska þess að 1. varaþingmaður Alþfl. í Vesturl., Sveinn Þór Elinbergsson kennari, Ólafsvík, taki sæti á Alþingi í fjarveru minni. Þetta er yður hér með tilkynnt, virðulegi forseti. Gísli S. Einarsson, 4. þm. Vesturl.`` Sveinn Þór Elinbergsson hefur áður tekið sæti á Alþingi og er hann boðinn velkominn til starfa. Borist hefur bréf, dags. 29. okt. 1993: ,,Þar sem ég er á förum til útlanda í opinberum erindum og get því ekki sótt þingfundi næstu tvær vikur, leyfi ég mér með vísun til 2. mgr. 53. gr. laga um þingsköp Alþingis, að óska þess að þar sem 1. varaþingmaður Alþb. í Vestf. er forfallaður vegna sérstakra anna, taki 2. varaþingmaður Alþb. í Vestf., Bryndís Friðgeirsdóttir kennari, Ísafirði, sæti á Alþingi í fjarveru minni. Þetta er yður hér með tilkynnt, virðulegi forseti. Kristinn H. Gunnarsson, 5. þm. Vestf.`` Borist hefur bréf, dags. 29. okt. 1993: ,,Vegna sérstakra anna heima fyrir sé ég mér ekki fært að taka sæti Kristins H. Gunnarssonar, 5. þm. Vestf. á Alþingi, sem 1. varaþingmaður Alþb. í Vestf. í forföllum hans vegna setu á þingi Sameinuðu þjóðanna fyrri hluta nóvembermánaðar. Lilja Rafney Magnúsdóttir.`` Bryndís Friðgeirsdóttir hefur áður tekið sæti á Alþingi og er hún boðin velkomin til starfa.
Þingræður haldnar á Alþingi Íslendinga

Borist hefur eftirfarandi bréf, dags. 25. nóv. 1993: ,,Þar sem ég get ekki sótt þingfundi næstu vikur leyfi ég mér með vísun til 2. mgr. 53. gr. laga um þingsköp Alþingis að óska eftir því að 1. varaþm. Alþb. í Vesturl., Ragnar Elbergsson oddviti, Grundarfirði, taki sæti á Alþingi í fjarveru minni. Þetta er yður hér með tilkynnt, virðulegi forseti.`` Undir þetta bréf ritar Jóhann Ársælsson, 3. þm. Vesturl. Kjörbréf Ragnars Elbergssonar hefur verið rannsakað og samþykkt. Hann hefur hins vegar ekki áður tekið sæti á Alþingi og ber því samkvæmt 2. gr. þingskapa að vinna drengskaparheit að stjórnarskránni.

Ragnar Elbergsson hefur unnið drengskaparheit að stjórnarskránni og er boðinn velkominn til starfa á Alþingi.

Áður en gengið er til dagskrár vill forseti tilkynna að gert er ráð fyrir utandagskrárumræðu að loknum atkvæðagreiðslum. Hún fer fram að beiðni hv. 2. þm. Vestf., Ólafs Þ. Þórðarsonar, um viðhorf ríkisstjórnarinnar til veiða Íslendinga við Svalbarða og í Smugunni sem svo er kölluð.

Frú forseti. Þessi mál voru til umræðu á sameiginlegum fundi sjútvn. og utanrmn. í morgun og nefndirnar eiga eftir að fjalla frekar um málið og afla gagna í því. Ég vil því í ljósi þess mælast til þess við hv. 2. þm. Vestf. að hann frestaði beiðni sinni um þessa utandagskrárumræðu þannig að hún færi ekki fram fyrr en eftir a.m.k. viku.

Herra forseti. Ég tek því vel ef slík vinna er í gangi og tel rétt að verða við þessari beiðni, ef hæstv. sjútvrh. og hæstv. forseti geta orðið við því að þetta fari þá fram eftir viku.

Forseti sér að hæstv. sjútvrh. fellst á þessa beiðni og það getur forseti einnig gert. Því mun þessi utandagskrárumræða, sem fyrirhuguð var að lokinni atkvæðagreiðslu, ekki fara fram fyrr en eftir viku.
Þingræður haldnar á Alþingi Íslendinga

Þannig háttar til með dagskrá þessa fundar að of skammt er liðið frá 1. umr. og fyrri umr. um 1.--3. mál, 2. umr. um 4. mál og of skammt er liðið frá útbýtingu nál. um 5. og 6. mál. Því þarf að leita afbrigða um að þessi mál megi koma á dagskrá og til umræðu.

Frú forseti. Ég geri grein fyrir áliti utanrmn. um till. til þál. um fullgildingu bókunar um breytingar á alþjóðasamningi um varnir gegn mengun sjávar vegna losunar úrgangsefna frá skipum og flugvélum. Álitið er birt á þskj. 366. Nefndin sendi tillöguna til sjútvn. og umhvn. sem mætlu báðar með því að þessi tillaga yrði samþykkt og utanrmn. gerir það einnig samhljóða. Að vísu var Rannveig Guðmundsdóttir fjarverandi við afgreiðslu málsins. Með áliti okkar í utanrmn. eru fylgiskjöl, þ.e. umsögn sjútvn. og umsögn umhvn.

Frú forseti. Ég mæli fyrir nál. utanrmn. um till. til þál. um staðfestingu bókunar við alþjóðasamning um einkaréttarlega ábyrgð vegna tjóns af völdum olíumengunar og bókunar við alþjóðasamning um stofnun alþjóðasjóðs til að bæta tjón af völdum olíumengunar. Álit nefndarinnar er birt á þskj. 367. Nefndin sendi tillöguna til umsagnar umhvn. og mælti umhvn. með samþykkt tillögunnar og það gerir utanrmn. einnig samhljóða en Rannveig Guðmundsdóttir var fjarverandi við afgreiðslu málsins. Með áliti utanrmn. birtist umsögn umhvn. um málið.